Union Valdôtaine

L'Union Valdôtaine a l'é un moviment ativ an Val d'Osta. A veul rapresenté j'anteresse ëd la Region e a tùa soe diferense lenghistiche. An efet ant ël teritòri dla Val d'Osta a-i son doe lenghe ofissiaj mostrà ant le scòle: ël fransèis e l'italian ma a-i é 'dcò ël franch-provensal (l'ansidit patoà) ch'a l'é lenga natural ëd la val e ël walser ant la valada 'd Gressoney.

Ancheuj a governa ant la Region ansema a d'àutri partì autonomista.

 Fondassion 
L'UV a s'arfà a la Diciarassion ëd Civass e a l'é stàita fondà dël 1945 da 16 fondator
che a l'han arpijà cost nòm da n'arvista che a l'era publicà a la fin ëd l'800 dal sìndich d'Osta César Chabloz. Ël moviment a veul difende ij drit che, për chiel, a son nen assé tutelà da le lèj dij 7 dë stémber dël 1945.

 Organisassion 
L'UV a l'é organisà sël teritòri valdostan an vàire part e session: ël teritòri ëd minca part a l'é col ëd na comunità montagnin-a dla Val d'Osta antramentre che la sità d'Osta a l'é na part daspërchila. Ël teritòri dle session a l'é, pì o men, col ëd le comun-e ma nen ant ël cas d'Osta anté che a-i son vàire session. Ël sistema dle session a l'é dovrà për fé le liste quandi che a-i son j'elession regionaj, andoa minca session a l'ha da presenté un nùmer ëd candidà. A costì-sì as gionto coj arzervà al Conseil Fédéral (ch'a sarìa l'esecutiv dël partì) e a la Jeunesse Valdôtaine, formassion dij giovo dël moviment.

Dai 23 ëd novèmber dël 2008 ël pressident a l'é Égo Perron.
Da fërvé 2014 l'animator prinsipal dla Jeunesse Valdôtaine a l'é Michel Savin.

 Anliure esterne 
 Sit dël moviment 
 Le peuple valdôtain: version an linia dël giornal dël partì

Union valdôtaine
Categorìa:Polìtica dla Val d'Osta